Končno poročilo pooblaščenca za zaslišanje (1)

AT.40135 – Forex (Three Way Banana Split)

(Besedilo velja za EGP)

(2020/C 226/04)

Osnutek sklepa, naslovljen na UBS (2) RBS (3), Barclays (4) Citigroup (5) and JPM (6) (v nadaljnjem besedilu skupaj: stranke), se nanaša na enotno in trajajočo kršitev člena 101(1) PDEU in člena 53 Sporazuma EGP v zvezi s promptnim trgovanjem z valutami držav skupine G10 med decembrom 2007 in januarjem 2013. V osnutku sklepa je navedeno, da so stranke sodelovale v osnovnem dogovoru za izmenjavo nekaterih tekočih ali v prihodnost usmerjenih poslovno občutljivih informacij in za občasno usklajevanje svojih trgovalnih dejavnosti. Zadevno ravnanje je potekalo v treh klepetalnicah podjetja Bloomberg, imenovanih „Three way banana split“, „Two and a half men“ in „Only Marge“.

Komisija je 27. oktobra 2016 začela postopek v skladu s členom 11(6) Uredbe Sveta (ES) št. 1/2003 (7) in členom 2(1) Uredbe (ES) št. 773/2004 (8) zoper stranke.

Po pogovorih o poravnavi (9) in vlogah za poravnavo (10) v skladu s členom 10a(2) Uredbe (ES) št. 773/2004 je Evropska komisija 24. julija 2018 sprejela obvestilo o nasprotovanju, naslovljeno na stranke.

Stranke so v svojih odgovorih na obvestilo o nasprotovanju v skladu s členom 10a(3) Uredbe (ES) št. 773/2004 potrdile, da obvestilo o nasprotovanju odraža vsebino njihovih vlog za poravnavo in da zato ostajajo zavezane sodelovanju v postopku poravnave.

V skladu s členom 16 Sklepa 2011/695/EU sem preučil, ali osnutek sklepa obravnava samo ugovore, v zvezi s katerimi sta imeli stranki v postopku priložnost izraziti svoja stališča. Ugotovil sem, da je tako.

Glede na navedeno in ob upoštevanju, da mi stranke niso predložile nobenih zahtevkov ali pritožb (11), menim, da je bilo učinkovito izvajanje procesnih pravic strank v postopku v tej zadevi spoštovano.

Bruselj, 7. maja 2019 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) UBS AG.

(3) The Royal Bank of Scotland Group plc in NatWest Markets plc.

(4) Barclays plc, Barclays Services Limited in Barclays Bank plc

(5) Citibank, N.A. in Citigroup Inc.

(6) JPMorgan Chase & Co, JPMorgan Chase Bank, N.A., J.P. Morgan Europe Limited in J.P. Morgan Limited.

(7) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(8) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(9) Pogovori o poravnavi so potekali med novembrom 2016 in februarjem 2018.

(10) Stranke so […] predložile uradne vloge za poravnavo med […] in […]

(11) V skladu s členom 15(2) Sklepa 2011/695/EU se lahko stranke v postopkih v kartelnih zadevah, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje, da se zagotovi učinkovito uveljavljanje njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).